Document ID: /roh_data/filtered/fineweb-2-filterrobots_roh.jsonl.gz/56869

Quist utuon fa il cusglier guvernativ Christian Rathgeb la visita a tuot ils desch ospidals regiunals dal Grischun. D’incuort sun el e seis collavuratuors Claudio Candinas e Rudolf Leuthold stats in Val Müstair.
Ils ospidals regiunals Bergiaglia, Engiadin’Ota, Engiadina Bassa, Glion, Poschiavo, Sursès, Schiers, Tavo, Tusan e Val Müstair sun püttas importantas dal provedimaint da sandà in Grischun. Grazcha a quists ospidals chi spordschan ün provedimaint da basa pon gnir trattats ils amalats e ferits eir illas regiuns periferas infra temp ütil. Fin la fin d’october fa cusglier guvernativ Christian Rathgeb üna visita a tuot quists ospidals regiunals. El vain accumpagnà da seis collavuratuors Rudolf Leuthold chi maina l’Uffizi da sandà, e Claudio Candinas, il secretari dal Departamaint da sandà, güstia e sgürezza. L’intent es da discussiunar culs respunsabels problems e soluziuns pussiblas dals ospidals regiunals. «Nus survgnin però eir adüna darcheu nouvs impuls chi varan influenza sülla politica d’ospidals ventura», ha dit Christian Rathgeb. In venderdi sun el e seis collavuratuors gnüts bivgnantats a Sta. Maria da Judith Fasser, la directura dal Center da sandà Val Müstair.
Visita da Rathgeb i’l ospidal Val Müstair
http://www.engadinerpost.ch/2013/09/visita-da-rathgeb-i%E2%80%99l-ospidal-val-m%C3%BCstair.html